P6_TA(2004)0016

Voivodina: vähemmistöjen ahdistelu

Euroopan parlamentin päätöslauselma vähemmistöjen ahdistelusta Voivodinassa

Euroopan parlamentti, joka

- ottaa huomioon Serbiaa ja Montenegroa sekä Jugoslaviaa koskevat aikaisemmat päätöslauselmansa,

- ottaa huomioon 7. marraskuuta 2002 [1] ja 20. marraskuuta 2003 [2] antamansa päätöslauselmat komission vuosikertomuksista Kaakkois-Euroopan vakautus- ja assosiaatioprosessista,

- ottaa huomioon työjärjestyksen 115 artiklan 5 kohdan,

A. ottaa huomioon Euroopan unionin ponnistelut demokratian sekä vähemmistöjen ja ihmisoikeuksien edistämiseksi Serbian tasavallassa sekä Serbian ja Montenegron valtioliitossa,

B. ottaa huomioon vähemmistöjen ja erityisesti unkarilaisvähemmistön toistuvan ahdistelun Voivodinassa viime kuukausien aikana,

C. ottaa huomioon, että äskettäin saatujen todisteiden perusteella etniseltä alkuperältään unkarilaisia Serbian kansalaisia vastaan on useissa Voivodinan maakunnan kaupungeissa kohdistunut jatkuvaa väkivaltaa, josta kertovat muun muassa hautakivien häpäisy useissa kaupungeissa; Unkarin vastaisten seinäkirjoitusten lisääntyminen; Unkarin tasavallan lipun polttaminen; poliisin käyttämä fyysinen väkivalta unkarilaisvähemmistöä edustavaa pormestaria kohtaan,

D. katsoo, että vaikka kyseisiä tapahtumia voidaan pitää paikallisina ja yksittäisinä, ne saattavat levitä eri suuntiin,

E. ottaa huomioon, että Serbian keskus- ja paikallisviranomaiset eivät ole puoleentoista vuoteen pystyneet takaamaan perustavanlaatuisia ihmisoikeuksia, joihin kuuluvat myös etnisten ja kansallisten vähemmistöjen oikeudet, eivätkä saattamaan niihin syyllistyneitä oikeuden eteen,

F. on erittäin huolestunut siitä, että Serbian viranomaisilla on tapana sulkea silmänsä väkivallalta, ja siihen suhtaudutaan useimmiten vandalismina ja kieltäydytään hyväksymästä, että väkivallanteoilla olisi nationalistinen tai lahkojen välisiin kiistoihin perustuva motiivi,

G. ottaa huomioon, että Euroopan unioni ja sen jäsenvaltiot ovat toistuvasti kehottaneet kunnioittamaan perusarvoja ja vähemmistöjen oikeuksia alueella,

H. ottaa huomioon Belgradin viranomaisten viimeaikaiset toimet kyseisen vakavan tilanteen ratkaisemiseksi ja odottaa viranomaisilta konkreettisempia toimia;

1. ilmaisee syvän huolestumisensa ihmisoikeuksien toistuvista loukkauksista Voivodinan maakunnassa;

2. kehottaa Serbian tasavallan ja Serbian ja Montenegron valtioliiton viranomaisia tunnustamaan kyseiset väkivallanteot rikoksiksi voimassa olevan lainsäädännön mukaisesti ja vaatii välittömiä ja tehokkaita toimia, jotta vastaavat tapaukset saataisiin ratkaistua ja jotta niiltä vältyttäisiin tulevaisuudessa;

3. muistuttaa Serbian tasavallan sekä Serbian ja Montenegron valtioliiton hallituksia siitä, että vapauden ja demokratian periaatteiden, vähemmistöjen ja ihmisoikeuksien sekä perusvapauksien ja oikeusvaltioperiaatteen kunnioittaminen kuuluu vakautus- ja assosiaatioprosessin keskeisiin periaatteisiin, ja niiden tulevat suhteet Euroopan unioniin, samoin kuin rauhalliset suhteet kaikkiin naapureihin, riippuvat tästä;

4. kehottaa Voivodinan aluevaltuustoa ottamaan kiireesti kantaa näihin kysymyksiin ja luomaan poliittisen ilmapiirin, joka edesauttaisi kaikkien kansalaisten huolenaiheiden ja toiveiden huomioon ottamista ja takaisi turvallisuuden ja oikeusvaltioperiaatteen toteutumisen alueella;

5. pyytää puheenjohtajakokousta antamaan suhteista Albaniaan, Bosnia-Hertsegovinaan sekä Serbia ja Montenegroon (mukaan lukien Kosovo) vastaavalle Euroopan parlamentin valtuuskunnalle luvan lähettää maakuntaan tietojenkeruuvaltuuskunta ja raportoimaan tuloksista ulkoasiainvaliokunnalle ja sen ihmisoikeuksien alivaliokunnalle, jotta voidaan päättää tulevista toimista;

6. kehottaa myös neuvostoa ja komissiota seuraamaan tiiviisti tilanteen kehittymistä Voivodinassa ja käyttämään Euroopan unionin poliittista vaikutusvaltaa aihetta koskevan keskustelun käynnistämiseksi kaikkien Serbian tasavallan sekä Serbian ja Montenegron valtioliiton viranomaisten kanssa;

7. pyytää puhemiestä välittämään tämän päätöslauselman Serbian tasavallan sekä Serbian ja Montenegron valtioliiton hallituksille ja parlamenteille, Voivodinan maakunnan viranomaisille, Kaakkois-Euroopan vakaussopimuksen erityiskoordinaattorille sekä Etyjille.

[1] EUVL C 16 E, 22.1.2004, s. 98.

[2] EUVL C 87 E, 7.4.2004, s. 521.

--------------------------------------------------